### 5.     Beslutning om endelig vedtagelse af Lokalplan nr. 573 for ny daginstitution i Svebølle

**Åbent**

Sagsnr.: 326-2019-33554       J.nr.: 01.02.05           Dokumentnr.:
326-2020-325450

**Sagstype**

Beslutning.

**Resume og sagens baggrund**

Forslag til Lokalplan nr. 573 for ny daginstitution i
Svebølle har været fremlagt i otte ugers offentlig høring. Der er indkommet tre
høringssvar. Sagen lægger op til udvalgets beslutning om lokalplanens endelige
vedtagelse.

Kommunalbestyrelsen godkendte Forslag til Lokalplan nr. 573
på mødet den 26. august 2020.

I henhold til delegationsplan for Teknik- og Miljøudvalget,
kan udvalget endeligt vedtage en lokalplan, hvor forslaget efter offentlig
fremlæggelse kan vedtages uændret eller med mindre justeringer.

**Indstillinger**

Chefen for Plan, Byg og Miljø
indstiller at:

1. Forslag til Lokalplan nr. 573
   for ny daginstitution i Svebølle, vedtages endeligt til offentlig
   bekendtgørelse, med den mindre anbefaling der fremgår af Bilag 3.
2. Administrationen bemyndiges til
   at foretage nødvendige redaktionelle ændringer forinden offentlig
   bekendtgørelse.

**Behandling**

Teknik- og Miljøudvalget.

**Sagsfremstilling**

*Lokalplansforslaget*

Forslag til lokalplan nr. 573 for ny daginstitution i
Svebølle (bilag 1) giver mulighed for at etablere en daginstitution i nær
tilknytning til [adresse], [adresse] og Idrætsanlægget. Lokalplanområdet
er i kommuneplanen udlagt til blandet bebyggelse fx børnehave, skole,
fritidsklub, idrætshal, idrætsbaner og hal. Lokalplanen indeholder
byggeretsgivende bestemmelser. Området ligger i byzone.

*Lokalplanens formål*

Lokalplanens formål er at sikre

·
at området fastlægges til offentlige formål, herunder daginstitution
med tilknyttede faciliteter,

·
at byggeri og anlæg disponeres under hensyntagen til omgivelserne
og på en sådan måde, at udpegningen som værdifuldt kulturmiljø understøttes,
samt

·
at der etableres hensigtsmæssige adgangsforhold med en særlig
opmærksomhed på bløde trafikanter.

*Offentlig høring*

Forslag til lokalplan nr. 573 for ny
daginstitution i Svebølle, har været fremlagt i otte ugers offentlig høring
i perioden den 7. september 2020 til 2. november 2020. Der er modtaget tre
høringssvar fra hhv. Midt- og Vestsjællands Politi, Banedanmark og en beboer i
Svebølle by (jf. bilag 2)

Banedanmark og Midt- og Vestsjællands Politi har ingen
bemærkning til lokalplanforslaget.

En beboer i Svebølle by udtrykker utilfredshed med den udpegede
placering for den nye daginstitution. Det anføres, at der i udpegningen ikke er
taget hensyn til de kulturhistoriske/lokalhistoriske interesser, og at det
påvirker det berørte områdes naturværdi.

Administrationen bemærker, at et af lokalplanens primære
fokuspunkter netop er områdets karakter som kulturmiljø, hvor det især er
landskabet og niveauerne i terrænet, der karakteriser udpegningen. For at
bevare de oprindelige opdelte terrænniveauer, er der i lokalplanen arbejdet med
bebyggelsens placering, ved at placere byggefeltet på det sydlige niveau i
terrænet og friholde den nordlige del for bebyggelse. Beplantning på arealet
skal ligeledes være med til at indramme de forskellige niveauer, ligesom den
eksisterende beplantning bidrager til på resten af idrætsanlægget. Det vurderes
derfor ikke, at bemærkningerne giver anledning til at ændre i lokalplanens
bestemmelser. Administrationen vil dog i forlængelse af høringssvaret foreslå,
at lokalplanens redegørelse vedr. kulturmiljø uddybes mht. hvordan byggefeltet
og beplantning er med til at bevare områdets karakteristiske landskab (jf.
bilag 3).

*Spildevandsplantillæg*

Lokalplanområdet er i spildevandsplan 2017-2027 udpeget som
overfladevandskloakeret, da det er en del af idrætsanlægget i Svebølle. Der
skal derfor laves et tillæg til spildevandsplanen for lokalplanområdet, så
området hvor daginstitutionen skal etableres bliver en del af det kloakerede
område i Svebølle (benævnt ”Kloakopland Svebølle”). Der skal laves nærmere
undersøgelser før det kan vurderes, om der skal separatkloakeres, hvor både
spildevand og regnvand afledes i ledninger, eller om regnvandet skal håndteres
på daginstitutionens areal via f.eks. nedsivning eller afledning på overfladen.
Åbne bassiner vil dog ikke være en mulighed, af hensyn til sikkerheden for
børnene i daginstitutionen.

*Trafik*

Teknik- og Miljøudvalget blev på mødet den 13. august 2020
præsenteret for foreslåede trafikforanstaltninger i og omkring lokalplanområdet.
I forlængelse af udvalgets beslutning forelå en beskrivelse af disse
trafikforanstaltninger ved den offentlige høring af lokalplanforslaget (jf.
bilag 4). Notatet danner afsæt for det videre arbejde.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Forslag til Lokalplan nr. 573 for ny dagsinstitution i Svebølle, Kalundborg Kommune | 326-2020-333281 |
| Bilag 2 - Høringssvar | 326-2020-333279 |
| Bilag 3 - Hvidbog - behandling af høringssvar, Forslag til lokalplan nr. 573 | 326-2020-326555 |
| Bilag 4 - Trafikprojekt | 326-2020-333282 |